Hallitus on hyväksynyt torstaina sukupuolineutraalin avioliittolain vaatimat lakimuutokset.

Asian esittely kuuluisi valtioneuvostossa oikeus- ja työministeri Jari Lindströmille (ps.). Ylen tietojen mukaan lakimuutokset esitteli hänen sijaisensa liikenne- ja viestintäministeri Anne Berner (kesk.).

Ministeri Lindström on aiemmin ilmaissut, että avioliittolakiin sidoksissa olevien lakimuutosten esittely on hänelle vastentahtoista.

Ylen tavoittama Lindström kiisti, että kyse olisi poliittisesta väistöliikkeestä henkilökohtaisesti ja puolueelle vaikeassa asiassa.

– Minulla oli käytännön este, en voi olla kahdessa paikassa yhtäaikaa. Minulla oli merkittävä oikeusministeriön briiffi, koska lähden sunnuntaina Brysseliin.

Lindström myönsi hallituksen tänään hyväksymien muutosten olevan ongelmallisia perussuomalaisille. Ministeri kuitenkin vakuutti olevansa ensi viikolla paikalla eduskunnassa, kun lakimuutoksia käsitellään.

– En minä voi sitä välttää.

Lindström oli poissa torstaina kello 13 pidetystä valtioneuvoston yleisistunnosta. Kello 16 alkavalle eduskunnan kyselytunnille ministeri saapui.

Varsinainen sukupuolineutraali avioliittolaki tulee voimaan maaliskuussa 2017. Avioliittolakia täydentävää lainsäädäntöä on muutettava, jotta ne soveltuvat myös samaa sukupuolta oleviin pareihin.

Moni laki vaatii päivityksen

Valtioneuvosto käsitteli tänään kuuden eri lain muutosta.

Samaa sukupuolta olevien parien mahdollisuudesta rekisteröidä parisuhteensa luovuttaisiin, mutta muilta osin laki rekisteröidystä parisuhteesta jäisi voimaan. Ennen avioliittolain muutoksen voimaantuloa rekisteröityihin parisuhteisiin samoin kuin ulkomailla rekisteröityihin parisuhteisiin sovellettaisiin jatkossakin lakia rekisteröidystä parisuhteesta.

Suomessa rekisteröidyn parisuhteen voisi muuttaa avioliitoksi yhteisellä ilmoituksella. Tämä tapahtuisi maistraatissa.

Sukupuolen korjaamista koskevasta "laista transseksuaalin sukupuolen vahvistamisesta" poistetaan naimattomuusvaatimus. Muutettavan kohdan mukaan sukupuolen vahvistamista hakeva henkilö ei saa olla avioliitossa tai rekisteröidyssä parisuhteessa.

Lisäksi laista poistetaan säännös avioliiton muuttumisesta rekisteröidyksi parisuhteeksi, kun uusi sukupuoli vahvistetaan.

Adoptio mahdolliseksi samaa sukupuolta oleville aviopareille

Hallituksen esitys ei sisällä muutoksia adoptiolakiin tai hedelmöityshoitolakiin. Adoptiolain mukaan vain aviopuolisot voivat adoptoida yhdessä. Avioliittolain muutoksen tultua voimaan myös samaa sukupuolta olevat aviopuolisot voivat adoptoida yhdessä.

Uskonnonvapauslakiin tehtävän muutoksen mukaan lapsen uskonto valittaisiin aina huoltajien yhteisellä päätöksellä. Nykyisin äiti tai lopulta tuomioistuin päättää, jos huoltajat ei pääse yhteisymmärrykseen.

Eduskunta hyväksyi joulukuussa 2014 avioliittolain muutoksen, jonka myötä myös samaa sukupuolta olevat henkilöt voivat solmia avioliiton.

Parisuhteita on rekisteröity maistraateissa vuosittain noin 300. Vuonna 2014 Suomessa oli 2 435 rekisteröityä paria.

Juttua muokattu 16.10 kello 10:43: Lisätty muutettavan lain , laki transseksuaalin sukupuolen vahvistamisesta, virallinen nimi.